雲門過何山
作者：陸游
朝代：宋

paragraphs: 漠漠稻滿陂，濛濛雨霑衣。
林花落更新，磎鳥止復飛。
我作山中行，十日未擬歸。
思酒過野店，念茶叩僧扉。
眠枕松下石，適意無訶譏。
心廣體自舒，泰然不肉肥。
念昔在官塗，萬事與願違。
逢人無一欣，對食或累欷。
低回三十年，竟不飽蕨薇。
空將書五車，自誑腹十圍。
餘日猶幾何，可復貪塵鞿。
賸拾柏子香，閉門觀昨非。